text: Kvinde dræbt ved Vejle
  23 november 2012 kl. 16.53
  En kvinde på 19 år blev fredag eftermiddag dræbt på hovedvejen mellem Kolding og Vejle nær Viuf, da hun i en personbil kørte frontalt sammen med en lastbil.
  Kvinden kørte fra Kolding mod Vejle, da hun pludselig kørte over i den modsatte kørebane.
  Hun havde to børn på tre og fem år i bilen. De var fastspændt på bagsædet og kom kun lettere til skade.
  Den dræbte kvinde var i familie med børnene.
  Hovedvejen var spærret i begge retninger i to timer, da redningsfolk arbejdede på stedet.
  Politiet fik alarmen klokken 13.06.
  De pårørende er underrettet om ulykken.
  